A levélhordó
A galambhoz

Szép galamb! ki vagy te? Mondd el,
Honnan jösz, s hová repülsz?
Hol gyűjtötted a kenőcsöt,
Mely játékos szárnyaidról
   Langy, esőként permetez?

A galamb

Én Anakreont szolgálom,
   Jámbor, tudni hogyha vágysz.
S tőlem egy édes levelkét,
Titkos, édes egy levelkét,
   Vár kedves Bathyllusza.

Egykor Paphusban lakoztam;
   Cypris volt az asszonyom.
De Cypris, ámbátor néki
Kedves voltam, új uramnak
   Engedett egy kis dalért.

Őt szolgálom már azóta;
   Leveleit én hordom el.
Reggel Bathylljához mégyek,
Estve visszatérek.hozzá;
   Így foly el minden napom.

Az fogadja, hogy szabaddá
   Tészen immajd engemet,
De ha engem elbocsát is,
Visszatérek ismét hozzá,
   S önként nála maradok.

Akkor éltem féltve járnék
   Mind hegyen, mind völgyeken;
Végig futnám a mezőket,
Vad repcsény és lednek volna
   Izletesb eledelem.

Most gazdámnak hív kezéből
   Csipkedem a kenyeret;
S megszomjúzva,.serlegéből
S édes illatú ajkáról,
   Szörbölöm habzó borát.

S részegülve lantja mellett
   Kezdem rá víg tánczomat;
S a lant ismét, hogyha a tánczban
Eltikkadva, nyúgodalmat
   Óhajtok, hív nyoszolyám.

Jámbor, már ismersz eléggé,
   S láthatd, mily boldog vagyok.
Hagyd folytatnom útam! úgy is
Kérdezéseid a szajkónál
   Csacsogóbbá tettenek.
Versek